
Ministru kabineta sēdes protokollēmums

Informatīvais ziņojums "Par Rail Baltica starptautisko staciju būvdarbiem"

· 1. Pieņemt zināšanai iesniegto informatīvo ziņojumu.
· 2. Pieņemt zināšanai, ka, lai izpildītu sabiedrības ar ierobežotu atbildību “Eiropas Dzelzceļa līnijas” saistības Rail Baltica projekta īstenošanai Rīgas Centrālā dzelzceļa mezgla un Rīgas lidostas RIX sekcijās finansēšanas līguma INEA/CEF/TRAN/M2014/1045990 (CEF1) un finansēšanas līguma INEA/CEF/TRAN/M2019/2098073 (CEF6-W) mērķu sasniegšanai informatīvajā ziņojumā minēto apstākļu dēļ nepieciešams iesniegto rēķinu apmaksai  9 635 896 euro (t.sk. PVN  1 539 309 euro) būvdarbu līguma Nr.EDZL-02-1/54 (turpmāk- RCS būvdarbu līgums) un būvdarbu līguma Nr. 4.2.IL/2021 (turpmāk – RIX būvdarbu līgums) ietvaros.
· 3. Pieņemt zināšanai, ka saskaņā ar prognozi RCS būvdarbu līguma un RIX būvdarbu līguma ietvaros un ar tiem saistīto līgumu ietvaros 2024. gadā turpmāk saņemto rēķinu apmaksai būs papildus nepieciešami 41 692 998 euro (t.sk. PVN 5 414 149 euro). Pieņemt zināšanai, ka šā protokollēmuma punktā norādītā summa ir sabiedrības ar ierobežotu atbildību “Eiropas Dzelzceļa līnijas” veiktā izmaksu prognoze uz 2024. gada 15. jūliju, ņemot vērā spēkā esošo līgumu nosacījumus.
· 4. Satiksmes ministrijai uzdot sabiedrībai ar ierobežotu atbildību “Eiropas Dzelzceļa līnijas” vienoties ar pilnsabiedrību BERERIX par RCS būvdarbu līguma un pilnsabiedrību B.S.L. Infra par RIX būvdarbu līguma grozījumiem, paredzot līgumu nosacījumu (izmaksu indeksācijas mehānisma un līgumsoda piemērošanu iesniegtajiem, bet līdz šim neapmaksātajiem rēķiniem) pārskatīšanu. Satiksmes ministrijai līdz 2024. gada 30. augustam informēt Ministru kabinetu par panākto vienošanos.
· 5. Atbalstīt Satiksmes ministrijas priekšlikumus par šā protokollēmuma 2. punktā minētā Rail Baltica projekta īstenošanai nepieciešamā finansējuma pārdali RIX un RCS būvdarbu līgumu ietvaros iesniegto rēķinu apmaksai no šādiem avotiem 2024. gada budžeta ietvaros, tai skaitā:
· 5.1. atbalstīt apropriācijas pārdali 2 995 179 euro apmērā no budžeta programmas 49.00.00 “Rail Baltica projekta infrastruktūras pārvaldības funkciju nodrošināšana” prioritārā pasākuma “Rail Baltica projekta ieviešana (nacionālās aktivitātes)” finansējuma uz budžeta apakšprogrammu 60.07.00 “Eiropas transporta infrastruktūras projekti (Rail Baltica)”;
· 5.2. atbalstīt finansējuma pārdali 2 532 802 euro apmērā no nekustamo īpašumu apsaimniekošanai paredzētā finansējuma, kas apstiprināti ar Ministru kabineta 2023. gada 17. janvāra sēdes protokollēmuma (prot. Nr. 3, 56.§) 1. punktu, no 74. resora “Gadskārtējā valsts budžeta izpildes procesā pārdalāmais finansējums” budžeta programmas 80.00.00 “Nesadalītais finansējums ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz budžeta apakšprogrammu 60.07.00 “Eiropas transporta infrastruktūras projekti (Rail Baltica)” būvniecības izmaksu indeksācijas rēķinu apmaksas nodrošināšanai, pieņemot zināšanai, ka ar Ministru kabineta 2023. gada 17. janvāra sēdes protokollēmuma (prot. Nr. 3, 56.§) 1. punktu piešķirtā finansējuma atlikums 1 183 423 euro apmērā tiks izmantots sākotnēji atbalstītā mērķa sasniegšanai;
· 5.3. pieņemt zināšanai, ka papildu finanšu līdzekļi  261 000 euro apmērā ir rasti  no finansēšanas līguma INEA/CEF/TRAN/M2014/1045990 (CEF1) ietvaros veiktajiem ietaupījumiem.
· 6. Satiksmes ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā protokollēmuma 5. punktā minēto apropriācijas pārdali. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas pārdali atbilstoši šā protokollēmuma 5. punktam un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali.
· 7. Piešķirt no valsts budžeta programmas 02.00.00 "Līdzekļi neparedzētiem gadījumiem" Satiksmes ministrijai 3 846 915 euro, lai izpildītu sabiedrības ar ierobežotu atbildību “Eiropas Dzelzceļa līnijas” CEF1 un CEF6-W finansēšanas līguma ietvaros uzņemtās saistības. Satiksmes ministrijai normatīvajos aktos noteiktajā kārtībā iesniegt Finanšu ministrijā pieprasījumu līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem".  
· 8. Ņemot vērā, ka atbilstoši likuma par budžetu un finanšu vadību 46.pantā noteiktajam, saistības, kuras no budžeta finansētu institūciju vadītāji uzņēmušies attiecībā uz budžeta līdzekļiem bez asignējuma, pārsniedzot piešķirto asignējumu vai pilnvaras plānotajām saistībām nākotnē, nav uzskatāmas par valsts saistībām, noteikt, ka, par valsts dalību finansējuma nodrošināšanā Rail Baltica projekta īstenošanai RCS un RIX būvdarbu līgumu ietvaros, turpmāk tiek pieņemts atsevišķs Ministru kabineta lēmums, neradot negatīvu ietekmi uz valsts budžetu turpmākajiem gadiem.  
· 9. Satiksmes ministrijai līdz 2024. gada 30. novembrim iesniegt Ministru kabinetam informāciju par iespējamiem finanšu avotiem šī protokollēmuma 8. punktā noteiktajam.
· 10. Satiksmes ministrija sniedz Latvijas Republikas Ģenerālprokuratūrai dokumentus un citu būtisku informāciju par Rail Baltica projekta ieviešanu un uzraudzību, kā arī uzņemtajām saistībām.

